
Obrazloženje
Nacrta prijedloga odluka o određivanju imena parkova na području grada Rijeke

Odbor za mjesnu samoupravu je na sjednici održanoj 29. lipnja 2026. godine razmatrao konačne prijedloge za imenovanje dvije javne pješačke površine, u naravi parkova na području Mjesnog odbora Kantrida i Mjesnog odbora Grad Trsat. 

Predmetom imenovanja je dosad neimenovani park na području Kantride, koji obuhvaća površinu oko Puta Frane Juretića, omeđenu Istarskom ulicom i Ulicom Đure Cattia, a uključuje dio k.č. 1902/17, dio k.č. 1902/1 i k.č.1901, k.o. Zamet. Predlaže se da se opisanom parku odredi ime: Park lovora. 
	
Ime je sadržajno prepoznato u lokalnoj zajednici, stoga se na ovaj način predlaže izvršiti i službeno imenovanje te javne površine. 

	„Park lovora“ zelena je površina između kompleksa bivše dječje bolnice i Doma za starije osobe „Kantrida“, uređena u sklopu Riječkog programa lokalnog partnerstva i pod upravljanjem Planinarskog društva „Kamenjak“ koja je udruga i pokrenula inicijativu za njegovo imenovanje.

Ime je prethodno uvršteno u Fond imena ulica i trgova te na području grada Rijeke ne postoji javna površina s predloženim imenom odnosno nazivom.


· PARK LOVORA
Lovor je autohtona mediteranska biljka koja uvelike prevladava u šumskom predjelu između bivše Dječje bolnice Kantrida i Doma za starije osobe Kantrida. Površina je uređena kao park u sklopu projekta Riječki program lokalnog partnerstva te je već prepoznata kao Park lovora u lokalnoj zajednici, na društvenim mrežama i u medijima. Park se sastoji od uređenih šumskih staza, cvjetnih livada i aleja, mjesta za odmor i okrijepu. Planinarsko društvo  Kamenjak i dalje redovno provodi aktivnosti s udrugama umirovljenika i mladih. 

Predmetom imenovanja je i dosad neimenovani park na području Trsata, koji obuhvaća površinu unutar zone Trsatske gradine, omeđenu ulicama Partizanski put i Petra Zrinskog, a uključuje k.č. 2080/1, 2080/2, 2076, 2077, 2078, 2079, 2075/2, 2083/2 i dio k.č. 2083/1, k.o. Sušak. Predlaže se da se opisanom parku odredi ime: Park Lavala Nugenta.
	
Ovo ime je od ranije kolokvijalno uvriježeno i sadržajno prepoznato u lokalnoj zajednici te općenito među građanstvom Rijeke, stoga se na ovaj način predlaže izvršiti i službeno imenovanje navedene javne površine. 

	Vijeće mjesnog odbora Grad Trsat predložilo je da se park uz Trsatsku gradinu koji je dio javne turističke infrastrukture pod upravljanjem Turističke zajednice Grada Rijeke, uvriježenog naziva „Park Lavala Nugenta“ i službeno označi tim imenom. 

Ime je prethodno uvršteno u Fond imena ulica i trgova te na području grada Rijeke ne postoji javna površina s predloženim imenom odnosno nazivom.


· LAVAL NUGENT 

(1777. Ballynacor, Irska –  1862. Bosiljevo, Hrvatska)

Laval Nugent od Westmeatha, grof, austrijski maršal, britanski divizijski general, vitez reda Zlatnog runa, nositelj viteškog i komanderskog križa reda Marije Terezije i rimski princ. 
Imao je dvije strasti: ratovanje i povijest. Oslobodio je Hrvatsku i Rijeku od Francuza 1813.g. Bio je Vrhovni zapovjednik Vojne krajine, najmoćniji plemić u Ilirskom preporodu koji je posredovao u postavljanju  Josipa Jelačića za hrvatskoga bana.
Vjenčanjem s Giovannom Riario – Sforza (1815.) ušao je u drevnu obitelj Sforza, koja je imala daljnje rodbinske veze s Frankopanima, Posljednji gospodar Trsata je za svoje posljednje počivalište izabrao Trsatsku gradinu. Obnovio ju je u romantičnom klasicističko-bidermajerskom duhu kojim zahvatom je  Nugent od vojne ruševine stvorio prvi povijesni muzej i galeriju na otvorenom u ovom dijelu Europe, a zahvati na gradini smatraju se začetkom konzervatorstva u Hrvatskoj.
Nugentov zmaj je Trsatski zmaj koji čuva njega i njegove pokojnike, a mauzolej „Mir junaka“ podsjeća na ratovanja i pobjede iz 1814. g. Otkupio je i neke druge hrvatske dvorce i obnovio ih u romantičnom duhu (Stara Sušica, Bosiljevo, Dubovac).


U postupku predlaganja navedenih imena Odbor je ocijenio da su ona sadržajno primjerena za tražene lokaciju, a također je utvrđeno da na način kako je predloženo, javne površine ispunjavaju sve urbanističke uvjete potrebne za imenovanje. 

	Odbor smatra da se mišljenje Vijeća mjesnog odbora Kantrida od 26. rujna 2024. godine  te prijedlog Vijeća Mjesnog odbora Grad Trsat od 20. lipnja 2024. godine smatraju mišljenjem u smislu članka 14. stavka 1. Odluke o načelima, kriterijima i postupku za određivanje imena ulica i trgova na području Grada Rijeke (dalje: Odluka) kojim je određeno da se prijedlog odluke o određivanju imena ulice ili trga utvrđuje po prethodno pribavljenom mišljenju vijeća mjesnog odbora na čijem se području nalazi ulica ili trg.

	Na temelju članka 7. stavka 3. Zakona o naseljima, na prijedlog Odbora, predsjednik Gradskog vijeća Grada Rijeke zatražio je prethodno mišljenje Povjerenstva Vlade Republike Hrvatske za standardizaciju geografskih imena. Povjerenstvo je dalo mišljenje KLASA:937-02/26-01/25, URBROJ:541-05-01-01/1-26-4 od 11. lipnja 2026. godine, u kojem je utvrđeno da su oba prijedloga sukladna Preporukama za standardizaciju geografskih imena u Republici Hrvatskoj – imenovanje naselja, ulica, trgova i drugih javnih površina.

	Nadalje je na temelju članka 16. Odluke, utvrđeno da provedba prijedloga odluka ne iziskuje dodatne troškove na strani Grada Rijeke te fizičkih i pravnih osoba s obzirom na to da na području koje obuhvaćaju parkovi nema prijavljenih prebivališta odnosno sjedišta.

Na temelju članka 11. Zakona o pravu na pristup informacijama („Narodne novine“ broj 25/13, 85/15 i 69/22) propisana je obveza jedinica lokalne samouprave da u svrhu savjetovanja s javnošću javno objave na internetskim stranicama nacrte općih akata kojima se uređuju pitanja od značenja za život građana.

S obzirom na gore navedeno, prije upućivanja Prijedloga odluka o određivanju imena parkova na području grada Rijeke na razmatranje i usvajanje Gradskom vijeću Grada Rijeke, Odbor za mjesnu samoupravu je na 7. sjednici održanoj 29. lipnja 2026. godine utvrdio Nacrt prijedloga odluka o određivanju imena parkova na području grada Rijeke.
Nacrt prijedloga odluka o određivanju imena parkova na području grada Rijeke, objavit će se na mrežnim stranicama Grada Rijeke www.rijeka.hr, radi provedbe savjetovanja sa zainteresiranom javnošću u trajanju od 30 dana. Svrha savjetovanja je dobivanje povratnih informacija od zainteresirane javnosti u svezi predložene Odluke o određivanju imena parka na području grada Rijeke. 

Prilog:
1. Mišljenje Vijeća mjesnog odbora Kantrida
2. Prijedlog Vijeća mjesnog odbora Grad Trsat


	

 Predsjednik Odbora

 Sanjin Matijević, v.r.

